钦定古今图书集成/理学汇编/学行典/第228卷 > 《梁文贞赋》许赞
## 钦定古今图书集成/理学汇编/学行典/第228卷 > 《梁文贞赋》许赞

人之性有本于天，凡物不足以摇夺之者，是浩然之气也。是气也，有担当，有宁耐，不为习染所移。文贞痛母不逮养，穿圹庐墓，洒扫供奉，人可能也；至喑默三十年如一日，不可能也。是《孟子》所谓“至大至刚” ，《曾子》所谓“夫孝置之而塞于天地” 者，言异理同，文贞有焉。

“树欲静兮风不停，日欲晞兮寒云暝。亲不逮兮，子身
在而伶仃。旻天弥亘于亿万里兮，亲恩何其可形。少
从军兮边庭，荷霜戈兮泪零。望高堂兮多繁星，听音
声兮过邮亭。岁月忽其逾迈兮，注雨泪之泠泠。一朝
偶还乡土兮，亲弃养而目瞑。痛承颜之终绝兮，有身
有生，其曷宁与其图来世之养兮，孰若由隧而供奉
于幽冥。若乃穿圹为门，晨夕汛扫，庐于墓左，喑嘿不
言。痛惟此举兮，固已致孝理于无极。历三十年而无
闲兮，亘古今而一日。至哉天性，厥孝难铭。甘露降于
茔木兮，白兔效灵。”昔绛老言年，武子厚赉而谢过；范
升精《易》，汉帝宠重而辟官。何文贞道纯仁孝兮，寂征
命之未经。羌天意既为之明格兮，胡人事反？为之幻
营。君固重孝谊而轻时名兮，求治者舍是何以为斯
世之仪刑？君，虢人也，愚生长斯土，敬为文以吊。呜呼！
虢水如带兮虢山如屏。虢田膴膴兮虢树长青，招子
之魂兮荐水萍。孝名历千万年兮日星荧荧。